Preşedintele rus Vladimir Putin, aflat la a treia deplasare externă de la realegerea sa în martie, a ajuns duminică, 26 mai, în Uzbekistan şi s-a întâlnit cu omologul său, Shavkat Mirziyoyev, înainte de începerea discuţiilor oficiale, relatează Reuters.
Fotografii şi înregistrări video postate pe site-ul Kremlinului şi de agenţiile de ştiri ruseşti au arătat cum Putin a vizitat parcul Noul Uzbekistan din Taşkent şi a depus o coroană de flori la un monument dedicat independenţei uzbece.
Purtătorul de cuvânt al Kremlinului, Dmitri Peskov, citat de agenţiile de presă, a declarat la televiziunea rusă că Rusia este deschisă la o cooperare mai largă în ceea ce priveşte aprovizionarea cu gaz cu Uzbekistan, afirmând că "posibilităţile în acest caz sunt foarte extinse".
Putin a vizitat deja China şi Belarus de când a obţinut realegerea cu o largă majoritate.
Liderul de la Kremlin a călătorit în străinătate doar rareori de la începutul invaziei Moscovei în Ucraina, în februarie 2022.
Curtea Penală Internaţională a emis un mandat de arestare pe numele său în martie anul trecut, fiind suspectat de deportarea ilegală a sute de copii din Ucraina. Kremlinul neagă aceste acuzaţii.